《玉漏迟 武陵寓舍与介皇兄》
明代·曹溶

天与深情，楼头花萼，晴烟最是氤氲。葛巾拖杖，同采峡山云。

忽复移船入市，三通鼓、军帐惊闻。乡关近，蒪鲈佳趣，小隐幸曾分。

建安无俗调，名香宝鸭，竟夕须薰。挹芙蕖清露，五色成纹。

诮我金元弱藻，握兰荃、濡手辛勤。怀遗事，驱车洛水，徐出宓妃裙。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。